Na 82 dae en 12 654km is daar nog baie dinge in my kop oor, dalk meer as voor ons om die grense van Suid Afrika getoer het want ons toer nog baie, ek bedoel BAIE !! Om die waarheid te sê, ons is nou al langer as ses jaar permanent op die pad.
Dag 1. Sondag 19 Januarie
Anton en Magda in hulle Toyota Fortuner 3 D-4D met 'n Venter Off Roader waentjie en ek en Moeksie in ons Toyota Hilux 4L V6 met ons Venter Bush Baby. Ons vat die pad en is gedurig op die radio om aan mekaar te vertel hoe ongelooflik dit is dat hierdie dag uiteindelik aangebreek het. Wat 'n GROOT voorreg en stuk genade dat ons dit kan doen, 'n droom te kan leef, plekke te ontdek …. weet nog nie wat alles nie, maar ons sien uit !!. Anton en Magda het al saam met ons gaan toer in Afrika. Hy jaag my nie aan as ons 100km/uur ry nie. Vandag se afstand is net 197 km en al wat ons het is tyd, BAIE tyd.
Dis net na 2 toe ons deur Groot Marico ry, op pad na Tino Erasmus se gasteplaas, sowat 15 km buite die dorp. Daar is 'n paar netjiese gastehuisies langs die rivier gebou. Ons is aangenaam verras toe ons die King Fisher huisie sien. Dis regtig netjies en op die rivier. Ons het besluit om nie die aand te kamp nie en eerder LUUKS te gaan en in 'n huisie te slaap. Soos ek voorspel het, het die mense gaan kuier en sal eers later daar wees, maar hulle het gereël dat die huisie nie gesluit is nie. Ons pak net die nodigste af en koppel die waentjies aan krag, die yskaste en vrieskaste moet nog lank koud bly en ons weet nie of ons altyd gaan krag hê nie. (Dis 'n reël met my: Jy maak brandstof en water vol, al het jy nog genoeg en jy spaar jou battery se krag.)
Terug by ons huisie sit ons op die dek bo die rivier en besin hoe lank ons gaan vertoef. Die konsensus kom redelik vinnig, net een aand want die pad is nog lank. 'n Donderstorm in die omgewing het die krag al vroegaand uitgeslaan. Ons maak 'n lekker vuur en sit om die tafel met 'n olielamp wat lig en 'n lekker atmosfeer verskaf. Ons besluit om van hier af te ry na Botsalano Wildsreservaat, wat deel uitmaak van Noord-Wes Parke. In my eie gedagtes dink ek: As dit die eerste dag was, met soveel pret en opwinding, waar gaan dit eindig??